L-ewwel nett, irrid nifraħ lill-Membri ta' din il-Kamra u lill-President il-ġdid għall-elezzjoni tagħkom. Noffri l-isbaħ xewqat tiegħi u nittama li jkun hemm kooperazzjoni tajba bejn l-istituzzjonijiet tagħna. Għal xi wħud, il-Parlament jirrappreżenta demokrazija Ewropea ġenwina minħabba l-Membri eletti direttament tiegħu, waqt li għal oħrajn huwa l-Kunsill Ewropew li jirrappreżentaha, minħabba l-leġittimità demokratika b'saħħitha tal-mexxejja. Fil-fatt, tilwim bħal dan ftit jagħmel sens, għaliex iż-żewġ istituzzjonijiet huma demokratiċi. Fl-aħħar mill-aħħar, għandna nirrispettaw lil xulxin u nikkooperaw ma' xulxin, għax huwa hekk biss li nistgħu nibnu l-fiduċja u nibdlu lill-Ewropa għall-aħjar. Huwa għalhekk li, qabel ma l-Kunsill Ewropew ippropona t-tmexxija l-ġdida tal-Unjoni, jiena ltqajt mar-rappreżentanti tagħkom għal bosta drabi. Għamilt dan mhux biss b'sinjal ta' rispett lejkom, iżda fuq kollox biex inkun ċert li d-deċiżjonijiet huma verament komuni. Irnexxielna nieħdu dawn id-deċiżjonijiet fil-ħin, u fil-fatt ħafna aktar malajr minn ħames snin ilu. Nemmen li huma għażliet tajbin. Għall-ewwel darba fl-istorja tagħna, il-Kunsill Ewropew ippropona żewġ nisa u żewġt irġiel biex imexxu lill-istituzzjonijiet ewlenin tal-UE. Ninsab kuntent u kburi li rnexxielna niksbu bilanċ perfett bejn is-sessi fl-ogħla pożizzjonijiet. Din hija bidla pożittiva ħafna. L-Ewropa mhux biss qed titkellem dwar in-nisa, iżda qed tagħżel in-nisa. Nispera li din l-għażla ser tkun ta' ispirazzoni għall-bniet u n-nisa biex jiġġieldu għat-twemmin u l-passjonijiet tagħhom. U nispera wkoll li dan ser ikun ta' ispirazzjoni għall-Parlament Ewropew fid-deċiżjonijiet tiegħu. Matul il-proċess tan-nomini, kont f'kuntatt mill-qrib mat-tmexxija tal-Ħodor, speċjalment ma' Ska Keller u Philippe Lamberts. Ninsab fiduċjuż bis-sħiħ li l-kooperazzoni mal-Ħodor u l-preżenza tagħhom fil-korpi tat-teħid tad-deċiżjonijiet tal-UE ser tibbenefika mhux biss lill-koalizzjoni li qed tiggverna, iżda wkoll lill-Ewropa kollha kemm hi. Għalhekk, ser nappella lil sħabi kollha biex jinvolvu lill-Ħodor fin-nomini, anke jekk għad m'hemmx mexxej minn dan il-partit fil-Kunsill Ewropew. Nispera li Ursula von der Leyen, li għadha kemm ġiet innominata, ser tisma wkoll l-appell tiegħi, u infatti ser ngħaddilha dan il-messaġġ direttament aktar tard illum. Kif tafu, f'bosta pajjiżi l-aħdar jissimbolizza t-tama u l-libertà. Għandi fiduċja kbira f'dan is-simbolu. Kif qed nitkellem dwar sensittivitajiet differenti fl-Ewropa, nixtieq insemmi wkoll l-unità u l-bilanċ ġeografiku fil-kontinent. Kif tafu, jiena personalment stinkajt biex inżomm l-unità Ewropea fl-aħħar snin, sew jekk fuq is-solidarjetà mal-Ukrajna, l-għajnuna lill-Greċja, il-kriżi tal-migrazzjoni jew it-taħditiet dwar il-Brexit. Xi drabi kellna suċċess u drabi oħra kellna inqas, iżda eventwalment dejjem irnexxielna nibqgħu flimkien. Dan għaliex il-mexxejja jifhmu tabilħaqq is-saħħa tal-unità. Jidher ċar li huwa biss meta nkunu uniti li nistgħu nkunu kontrobilanċ għall-atturi globali l-aktar b'saħħithom. Fl-aħħar summit tagħna, konna kapaċi wkoll nibnu kunsens. Ħadilna tlett ijiem għaliex ridt inkun ċert li kull Stat Membru, kbir jew żgħir, minn kull rokna tal-Ewropa, kien jaqbel dwar it-tmexxija futura tal-Unjoni. Iżda huwa ċert li għad hemm lok għal titjib fir-rigward tar-rappreżentanti mil-Lvant fl-arkitettura ġenerali tal-pożizzjonijiet Ewropej. B'mod partikolari, xi Prim Ministri mill-familja Soċjalista kienu qed jieħdu impenji fir-rigward tal-bilanċi ġeografiċi f'din il-Kamra. Il-Kunsill Ewropew kopra wkoll għadd ta' suġġetti oħra, iżda peress li tafu x'kienu l-konklużjonijiet tagħna, mhux se noħdilkom aktar mill-ħin tagħkom. Grazzi u awguri mill-ġdid. Ara l-paġna tal-laqgħa